ธปท.ตั้งผู้ช่วยสาลินี-อมรา สมหวังเสียที
ธปท.แต่งตั้งผู้บริหารระดับสูง 9 คน สาลินีอมรา สมหวัง
19 ส.ค. 2554

ธปท.แต่งตั้งผู้บริหารระดับสูง 9 คน สาลินีอมรา สมหวัง
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ประกาศแต่งตั้งโยกย้ายและเลื่อนตำแหน่งผู้บริหารระดับสูงใหม่แทนผู้ที่เกษียณอายุในเดือน ก.ย.ปีนี้ หลังจากคณะกรรมการ ธปท. มีมติเห็นชอบในวันที่ 22 ก.ค.นี้ ทั้งนี้ได้เลื่อนตำแหน่งนายฉิม ตันติยาสวัสดิกุล ผู้ช่วยผู้ว่าการ สายระบบข้อสนเทศ ขึ้นเป็นที่ปรึกษาผู้ว่าการ ด้านเทคโนโลยีข้อสนเทศและระบบการชำระเงิน ซึ่งเป็นตำแหน่งเทียบเท่ารองผู้ว่าการ ธปท. โดยตำแหน่งดังกล่าวไม่เคยมีมาก่อน
เลื่อนตำแหน่ง น.ส.ดวงมณี วงศ์ประทีป ผู้เชี่ยวชาญ ขึ้นเป็นที่ปรึกษาผู้ว่าการ ธปท. ด้านนโยบายต่างประเทศ 
โยกย้ายนางทองอุไร ลิ้มปิติ ผู้ช่วยผู้ว่าการ สายจัดการกองทุน ซึ่งเคยดูแลงานของกองทุนเพื่อการฟื้นฟูและพัฒนาระบบสถาบันการเงิน เป็นผู้ช่วยผู้ว่าการสายนโยบายสถาบันการเงิน แทน น.ส.พิมพา ถาวรายุศม์ ที่เกษียณอายุ โยกย้ายนายนพพร ประโมจนีย์ ผู้ช่วยผู้ว่าการ สายปฏิบัติการ เป็นผู้ช่วยผู้ว่าการ สายออกบัตรธนาคาร 
เลื่อนตำแหน่ง นางสาลินี วังตาล ผู้อำนวยการอาวุโส ฝ่ายตรวจสอบ 1 เป็นผู้ช่วยผู้ว่าการ สายกำกับสถาบันการเงิน แทนนายสรสิทธิ์ สุนทรเกศ ที่ได้รับการเลื่อนตำแหน่งรองผู้ว่าการ ธปท. 
เลื่อนตำแหน่ง น.ส.สิบพร ถาวรฉันท์ ผู้อำนวยการอาวุโส ฝ่ายเทคโนโลยีสารสนเทศ ขึ้นเป็นผู้ช่วยผู้ว่าการ สายระบบข้อสนเทศ และเลื่อนตำแหน่ง นายชาญชัย บุญฤทธิ์ไชยศรี ผู้อำนวยการอาวุโส ฝ่ายกฎหมายและคดี ขึ้นเป็นผู้ช่วยผู้ว่าการ สายช่วยงานบริหาร 
นอกจากนี้ ยังเลื่อนตำแหน่ง นางอมรา ศรีพยัคฆ์ ผู้อำนวยการอาวุโส ฝ่ายสถิติและข้อสนเทศ ขึ้นเป็นผู้ช่วยผู้ว่าการ สายวางแผนและงบประมาณ 
เลื่อนตำแหน่งนายนิรุธ รักษาเสรี ผู้อำนวยการอาวุโส ฝ่ายตรวจ สอบกิจการภายใน ขึ้นเป็นผู้ช่วยผู้ว่าการ สายตรวจสอบกิจการภายใน ซึ่งเป็นตำแหน่งที่ตั้งขึ้นใหม่